Критикалык басым
Критикалык басым - критикалык абалындагы заттын (же заттар аралашмасынын) басымы. К. б-дан төмөнкү басымда система эки фазага – теңсалмактуу суюк жана буу фазаларына бөлүнөт. 

Критикалык басымда жана критикалык температурада бул эки фазанын ортосундагы физикалык айырмалар жоюлуп, зат бир фазалуу абалга өтөт. Ошондуктан Критикалык басымды суюк фаза менен буунун чогуу учурундагы каныккан буунун чектик эң жогорку басымы катарында да аныктасак болот. Критикалык басым заттын физика-химиялык турактуусу болуп эсептелинет. Аралашмалардын критикалык абалы К. б-дын курамга (аралашманы түзүүчүлөрдүн концентрациясына) көзкарандылыгы менен да мүнөздөлөт. Таза зат үчүн Критикалык басым бир гана мааниге (чекитке ээ болот). Ал эми аралашмалар үчүн Критикалык басым чекиттер системасын түзөт, б. а., сызык менен мүнөздөлөт. Бул сызыктын ар бир чекити К. б-га, критикалык температурага, көлөмгө жана критикалык курамына ээ болот.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика